Komisijos sprendimas
1996 m. liepos 12 d.
nustatantis gyvūnų sveikatos reikalavimus ir veterinarijos sertifikatus importuojant iš trečiųjų šalių naminius paukščius ir perinti skirtus kiaušinius, išskyrus Ratitae genties paukščius ir jų kiaušinius, taip pat nustatantis gyvūnų sveikatos priemones, taikytinas taip importavus
(tekstas svarbus EEE)
(96/482/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. spalio 15 d. Tarybos direktyvą 90/539/EEB dėl gyvūnų sveikatos reikalavimų, reglamentuojančių Bendrijos vidaus prekybą prekiaujant naminiais paukščiais ir perinti skirtais kiaušiniais ir jų importą iš trečiųjų šalių [1], su paskutiniais pakeitimais, padarytais Austrijos, Suomijos ir Švedijos stojimo aktu, ypač į jos 23 straipsnio 1 dalį, 24 straipsnį ir 26 straipsnio 2 dalį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią principus, taikomus organizuojant į Bendriją įvežamų gyvūnų veterinarinius patikrinimus ir iš dalies keičiančią Direktyvas 89/662/EEB, 90/425/EEB ir 90/675/EEB [2], su paskutiniais pakeitimais, padarytais Austrijos, Suomijos ir Švedijos stojimo aktu, ypač į jos 10 straipsnį,
kadangi Komisijos sprendime 95/233/EB [3] pateiktas trečiųjų šalių, iš kurių iš esmės leidžiama importuoti gyvus naminius paukščius ir perinti skirtus kiaušinius, sąrašas;
kadangi į šį sąrašą įtrauktos šalys arba jų dalys pateikė pakankamai garantijų, kad pagal Komisijos sprendimo 93/342/EEB [4] su paskutiniais pakeitimais, padarytais Sprendimu 94/438/EB [5], reikalavimus būtų pripažintos neapimtomis paukščių gripo ir Niukaslio ligos;
kadangi derėtų nustatyti bendruosius ir specialiuosius veterinarinius reikalavimus bei gyvūnų sveikatos sertifikatus, kurie būtini importuojant naminius paukščius arba perinti skirtus kiaušinius; kadangi taip pat derėtų nustatyti bandinių ėmimo ir tyrimų procedūras; kadangi visi šie reikalavimai turi būti bent jau lygiaverčiai nustatytiesiems Direktyva 90/539/EEB ir visiems įgyvendinimo sprendimams dėl bendrijos vidaus prekybos;
kadangi trečiųjų šalių, turinčių teisę naudoti šiame sprendime nustatytus sertifikatus, sąrašas pateiktas Komisijos sprendime 96/483/EB [6];
kadangi, be to, mažoms naminių paukščių siuntoms taikomi reikalavimai, taigi ir sertifikatai gali būti skirtingi; kadangi tokioms mažoms siuntoms reikalavimus ir sertifikatus derėtų nustatyti atskiru sprendimu;
kadangi dėl to derėtų atsižvelgti į bendrą trečiųjų šalių zoosanitarinę būklę; kadangi tam tikroms įtrauktoms į pirmiau minėtą sąrašą šalims turi būti leista importuoti tik tam tikras naminių paukščių ir perinti skirtų kiaušinių rūšis;
kadangi dėl biologinių skirtumų, esančių tarp Ratitae genties paukščių ir kitų paukščių rūšių, būtina atidėti veterinarinių reikalavimų taikymą importuojant Ratitae genties paukščius ir jų perinti skirtus kiaušinius ir jų veterinarinį sertifikavimą iki Veterinarijos nuolatinis komitetas pateiks savo nuomonę dėl tokio importo keliamo pavojaus;
kadangi, siekiant nepabloginti Bendrijos teritorijoje esančios zoosanitarinės būklės, būtina nustatyti aptariamos produktų rūšies atskyrimo ir stebėjimo laikotarpį, kuriam pasibaigus būtų atliekamas klinikinis patikrinimas;
kadangi, pasikeitus zoosanitarinei būklei konkrečiose šalyse, Komisija gali bet kada šį sprendimą nagrinėti iš naujo;
kadangi šiame sprendime nustatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Šio sprendimo nuostatos taikomos importuojant naminius paukščius ir perinti skirtus kiaušinius, kaip apibrėžta Direktyvos 90/539/EEB 2 straipsnio 1 ir 2 punktuose, išskyrus Ratitae genties paukščius ir jų perinti skirtus kiaušinius.
2. Šio sprendimo nuostatos netaikomos importuojant atskiras, mažesnes negu 20 vienetų naminių paukščių arba perinti skirtų kiaušinių, siuntas.
3. Šiame sprendime prireikus taikomi Sprendimo 93/342/EEB 1 straipsnyje pateikti apibrėžimai.
2 straipsnis
1. Valstybės narės leidžia importuoti:
a) veislinius ir produkcinius naminius paukščius, atitinkančius pavyzdiniame gyvūnų sveikatos sertifikate, pateiktame I priede kaip A pavyzdys, nustatytus reikalavimus ir atvežamus iš trečiųjų šalių arba jų dalių, išvardytų Sprendimo 96/483/EB priedo A skiltyje;
b) perinti skirtus kiaušinius, atitinkančius pavyzdiniame gyvūnų sveikatos sertifikate, pateiktame I priede kaip B pavyzdys, nustatytus reikalavimus ir atvežamus iš trečiųjų šalių arba jų dalių, išvardytų Sprendimo 96/483/EB priedo B skiltyje;
c) vienadienius viščiukus, atitinkančius pavyzdiniame gyvūnų sveikatos sertifikate, pateiktame I priede kaip C pavyzdys, nustatytus reikalavimus ir atvežamus iš trečiųjų šalių arba jų dalių, išvardytų Sprendimo 96/483/EB priedo C skiltyje;
d) skerstinus naminius paukščius ir naminius paukščius, skirtus papildyti medžiojamų paukščių atsargas, atitinkančius pavyzdiniame gyvūnų sveikatos sertifikate, pateiktame I priede kaip D pavyzdys, nustatytus reikalavimus ir atvežamus iš trečiųjų šalių arba jų dalių, išvardytų Sprendimo 96/483/EB priedo D skiltyje;
jeigu jie yra vežami su tinkamai užpildytu ir pasirašytu atitinkamu sertifikatu.
2. Veisliniai ir produkciniai naminiai paukščiai, perinti skirti kiaušiniai ir vienadieniai viščiukai turi būti iš įmonių, kurias patvirtino konkrečios trečiosios šalies kompetentinga institucija, laikydamasi reikalavimų, bent jau lygiaverčių nustatytiesiems Direktyvos 90/539/EEB II priede, jeigu tų įmonių patvirtinimas nėra laikinai arba visiškai panaikintas.
3 straipsnis
1. Įvežti veisliniai ir produkciniai naminiai paukščiai, perinti skirti kiaušiniai ir vienadieniai viščiukai laikomi paskyrimo ūkyje (-iuose) ne trumpiau negu šešias savaites nuo jų atvežimo dienos arba, jeigu paukščiai pjaunami nepraėjus šešioms savaitėms, iki jų papjovimo dienos.
Įvežus naminius paukščius kaip perinti skirtus kiaušinius, iš tų kiaušinių išsiperėję naminiai paukščiai laikomi ne trumpiau negu tris savaites nuo jų išsiperėjimo dienos ūkyje (-iuose), į kurį (-uos) paukščiai buvo nusiųsti jiems išsiperėjus.
2. Šio straipsnio 1 dalyje minėtais laikotarpiais ir kiaušinių perėjimo metu importuoti naminiai paukščiai arba kiaušiniai ir naminiai paukščiai, išsiperėję iš tokių kiaušinių, laikomi atskirai nuo neimportuotųjų. Taigi naminiai paukščiai laikomi paukštidėse, kuriose nėra kitų paukščių pulkų; kiaušiniai turi būti perimi atskiruose inkubatoriuose ir peryklose.
Nukrypdamos nuo pirmosios šios dalies pastraipos, valstybės narės gali leisti importuotais naminiais paukščiais arba kiaušiniais papildyti atitinkamai paukštidėje arba inkubatoriuje/perykloje jau esančius naminius paukščius arba kiaušinius. Tuo atveju šio straipsnio 1 dalyje nurodyti laikotarpiai pradedami skaičiuoti atitinkamai nuo paskutiniuoju importuotu paukščiu arba kiaušiniu papildymo dienos.
Vykdydamas veterinarinę paukščių priežiūrą, įgaliotasis veterinarijos gydytojas bent jau šio straipsnio 1 dalyje apibrėžtų laikotarpių pabaigoje turi atlikti klinikinį naminių paukščių patikrinimą ir, jei būtina, paimti bandinius.
Šio straipsnio 1 dalyje minėti laikotarpiai pratęsiami, jeigu nėra galimybių paneigti įtarimą, kad paukščiai yra užsikrėtę paukščių gripu arba Niukaslio liga.
4 straipsnis
Jeigu naminiai paukščiai, perinti skirti kiaušiniai ir vienadieniai viščiukai ir (arba) jų kilmės pulkai turi būti tikrinami laikantis I priede nustatyto sertifikato reikalavimų, bandinių ėmimas tyrimams ir pats tyrimas turi būti atliekamas pagal II priede nustatytus protokolus.
5 straipsnis
Šis sprendimas taikomas nuo 1996 m. spalio 1 d.
6 straipsnis
Šis sprendimas skirtas valstybėms narėms.
Priimta Briuselyje, 1996 m. liepos 12 d.